Old Power ry - Toimintasuunnitelma 2025

Päivätty: 18.3.2025

Toimintasuunnitelma vuodelle 2025

Vuosi 2025 on Old Power ry:n yhdestoista toimintavuosi. Yhdistyksen tehtävänä on edistää maalipallon harrastamista sekä kilpailutoimintaa kansallisella ja kansainvälisellä tasolla.

Yhdistyksen alla toimii viisi maalipallojoukkuetta: miesten SM-sarjajoukkueet Old Power ja O.P. Hurricanes sekä avoimen SM-sarjan joukkueet O.P. Gladiators, O.P. Karun ja O.P. Vixens. Yhdistykseltä osallistuu myös vähintään kaksi joukkuetta naisten SM-turnaukseen elokuussa.

Old Power on Suomen Paralympiakomitean sekä Euroopan Maalipalloseurojen Liiton (EGCA) jäsen. Suomen Paralympiakomitean kanssa Old Powerilla on vahvaa yhteistyötä kansallisten ja kansainvälisten maalipallotapahtumien järjestämisessä. Old Power osallistuu myös erittäin vahvasti EGCA:n toimintaan.

## Avustukset

Yhdistys tukee jäsentensä maalipalloharrastusta avustamalla niin kansallisten kuin kansainvälistenkin turnausten osallistumismaksujen kustannuksissa sekä varustehankinnoissa.

Toimintaansa yhdistys hakee avustuksia eri tahoilta.

## Harjoitustoiminta

Yhdistys tarjoaa ympäri vuoden edullisia ja laadukkaita maalipallon harjoitusvuoroja etupäässä Espoossa, Niipperin koululla toimivalla vakiovuorolla sekä lisäharjoitusvuoroilla.

Lisäksi yhdistys järjestää vähintään yhden maalipalloleirin vuoden aikana. Maaliskuussa 2025 järjestetään Espoossa seurajoukkueden MM-kilpailuihin valmistava maalipalloleiri, jonne Old Powerin kanssa harjoittelemaan sapuu RGC Hansa Saksasta.

Osana yhdistyksen tarjoaman harjoitus-, leiri- ja turnaustoiminnan kehittämistä Old Powerille hankitaan valmennusta ja vetäjiä, joille maksetaan asiaan kuuluva palkkio. Valmennusvastaavana toimii Timo Laitinen.

## Kansalliset maalipalloturnaukset

Old Power järjestää kevätkaudella miesten SM-sarjan turnauksen Tapiolan Liikuntahallilla Espoossa 25.–26.1.2025 ja syyskaudella kansallisten sarjojen turnauksen 13.-14.12.2025 Leppävaaran liikuntahallilla. Lisäksi Old Power järjestää naisten SM-turnauksen yhdessä Suomen Paralympiakomitean kanssa 15.-17.8.2025; naisten SM-turnaus on osa SM-viikkoa Espoon Leppävaarassa.

## Seurajoukkueiden MM-kilpailut 2025

Old Power järjestää vuoden 2025 seurajoukkueiden MM-kilpailut Espoossa toukokuussa. Old Power on saanut jo Opetus- ja kulttuuriministeriön myöntämän avustuksen tapahtumalle (10000 €). Kilpailuihin osallistuu kymmenen naisten ja kahdeksan miesten joukkuetta eri maanosista. Kilpailujen järjestämisessä tehdään yhteistyötä monien tahojen kanssa, kuten Espoon kaupunki ja yritykset. Seurajoukkueidenh MM-kilpailut ovat vuoden suurin projekti, joka vie resursseja: aikaa, energiaa ja vapaaehtoisia.

## Kansainvälinen maalipallon turnaustoiminta

Old Powerin miesten joukkue osallistuu EGCA – Mestareiden liigan karsintaturnaukseen Englannissa helmikuussa sekä Portugalissa järjestettävään finaaliturnaukseen juhannuksena. Old Powerin naisten joukkue osallistuu Mestareiden liigan naisten turnaukseen, joka järjestetään Berliinissä syksyllä.

Lisäksi joukkueemme osallistuu kansainvälisiin seurajoukkueturnauksiin: ainakin Malmo Open helmikuussa ja EGCA GP Kreikan Ateenassa toukokuussa. Syksyllä on myös mahdollisuus lähteä GP-turnaukseen.

Yhdistyksemme tukee taloudellisesti joukkueidemme osallistumista kaikkiin näihin kansainvälisiin turnauksiin antamalla tukea pelaajien osallistumismaksuihin.

## Maalipallon lajikokeilut

Old Power on mukana Espoon kaupungin ylläpitämässä, koululaisryhmille tarkoitetussa KULPS-järjestelmässä, mikä tarkoittaa, että koulut voivat tilata meiltä maalipallotunteja oppilailleen. Odotettavissa on runsaasti tällaisia KULPS-tilaisuuksia ja useat oldpowerilaiset voivat toimia näissä ohjaajina.

Lisäksi Old Power tarjoaa maalipallokokeiluja erilaisille ryhmille, esimerkiksi yritykset, yhteisöt, opiskelijaryhmät jne. Voimme myös osallistua erilaisiin liikuntatapahtumiin ja messuille, joissa pidämme lajiesittelypistettä.

Maalipallon kokeilutilaisuuden vetäjille maksetaan palkkio.

## ErasmusPlus -yhteistyö

Old Power on kumppanina turkkilaisen maalipalloseuran toteuttamassa ErasmusPlus -hankkeessa. Hanke käsittelee urheilun saavutettavuutta ja on suunnattu 18-30-vuotiaille. Old Powerilta lähtee yhteensä kahdeksan henkilön ryhmä (6 osallistujaa, ryhmänjohtaja ja avustaja) Istanbuliin 30.5.-7.6.2025. Old Powerin lisäksi Turkkiin saapuu edustajia myös portugalilaisesta seurasta. Ohjelmassa on maalipalloa, muuta urheilua, saavutettavuuteen liittyviä aktiviteetteja sekä kulttuurienvälistä vaihtoa ja oppimista. Projektista ei aiheudu kustannuksia tai raportointivastuuta Old Powerille.

Old Power on kumppanina ErasmusPlus-hakemuksessa, jossa haetaan rahoitusta projektille, jonka tarkoituksena on kehittää saavutettavaa tablettia, jonka avulla näkövammaiset maalipallon seuraajat voivat taktiilisesti seurata pallon ja pelaajien liikkeitä kentällä. Jos projekti saa rahoituksen, Old Power on mukana tässä kehitystyössä.

## Muut tapahtumat ja projektit

Yhdistys järjestää jäsenilleen aktiivisesti erilaista harrastus- ja virkistystoimintaa mm. vuosikokoustapahtuman yhteydessä sekä mahdollisesti kesäpäivän ja loppuvuodesta pikkujouluhengessä.

## Välineet ja varusteet

Yhdistys hankkii tarvittavaa välineistöä maalipallon harjoitus- ja turnaustoimintaa varten sekä maalipallokokeiluihin. Lisäksi yhdistys hankkii erilaista mainos- ja markkinointivälineistöä ja rekvisiittaa saadakseen näkyvyyttä seuralle ja tapahtumilleen.

## Varainhankinta

Yhdistys etsii aktiivisesti erilaisia yhteistyökumppaneita ja rahoituslähteitä toimintansa rahoittamiseksi ja mahdollistaakseen jäsenilleen entistä paremman tuen harrastamiseen ja kilpailemiseen. Tärkeitä rahoituslähteitä ovat mm. Espoon kaupungin myöntämä erityisryhmien liikunta-avustus, maalipallon kokeilutoiminnasta tulevat tuotot sekä muut avustukset. Myös turnausten yhteydessä järjestettävät kahviopalvelut ja pienarpajaiset lisäävät tuloja yhdistykselle.

## Yhdistystoiminta

Yhdistys pitää sääntömääräisen vuosikokouksensa Espoossa 17.4.2025. Vuosikokouksessa päätetään tavanomaisten vuosikokousasioiden lisäksi yhdistyksen sääntöjen uudistamisesta.

Yhdistyksen hallitus kokoontuu aina tarpeen mukaan, todennäköisesti 4–6 kertaa vuoden aikana.